ফিল এবার লাউঞ্জের ভেতর দিয়ে কিচেনে নিয়ে গেলেন। ডেক্‌সি পাতিল গ্লাস প্লেট ফ্রিজ ওভেন সব কিছুই আছে। ফিল বললেন এর সবকিছুই ব্যবহার করা যাবে। সপ্তাহে পঞ্চাশ ডলারের মধ্যেই সব। আলাদা কোন বিল দিতে হবে না। বাথরুম আর টয়লেট অন্যদিকে। ফিল্‌কে বললাম কাল সকালেই চলে আসবো আমি। তখন দু’সপ্তাহের ভাড়া নগদ দিয়ে দেবো। ফিল্‌ রাজী হয়ে গেলেন। জানালেন এই এপার্টমেন্টে তিনটা বেডরুম। এক রুমে ফ্লপি আর তিনি থাকেন, অন্যরুমে তাঁর ছেলে থাকে। যে রুমটা খালি ছিল- কাল থেকে সেখানে আমি থাকবো। একটু পরেই তিনি উচ্চস্বরে “ফ্লপি- ফ্লপি” বলে ডাকতে শুরু করলেন। ফ্লপি হয়তো তাঁর স্ত্রীর নাম। আমার সাথে পরিচয় করিয়ে দেয়ার জন্য ডাকছেন। কিন্তু ফ্লপির কোন সাড়াশব্দ পাওয়া গেল না। এ বাসায় যখন উঠছি- পরিচয় তো হবেই। এত তাড়াহুড়োর কিছু নেই। কাল সকালে আসবো বলে বেরিয়ে এলাম।